**Te voi face să uiţi că lumea există**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Te voi face să uiţi de contextele vremii,

Îţi promit că-ntr-o zi vom rămâne doar noi

Pe-o planetă de jar, unde polii, extremii,

Se-ntâlnesc într-un vis. Voi întoarce apoi

Telescopul spre alt univers teoretic,

Unde niciun fascicul de gând n-a pătruns,

Să-nţelegi felul meu de-a iubi aritmetic

Ochii tăi turcoaz, mâna ca pe-un răspuns

Care alunecă-ncet peste umerii goi.

Îţi promit că-ntr-o zi îţi voi scrie un cântec,

Te voi face să uiţi că-n afară de noi

Nu-i nimic important, doar un mugur în pântec.

- Te voi face să crezi că poţi merge pe mare,

Îţi promit că străbat universul întreg,

O să râzi de-o să-ţi spun că transfuzii solare

Mi-ai făcut zi de zi, însă vreau să-nţeleg

Cum de-ncap între noi mii şi mii de cuvinte

Şi cenuşa din ornic în care mister

E ascunsă de zei să ne-aducă aminte

Că noi suntem de fapt două ţărmuri de cer.

Te voi face să crezi în iubire şi-apoi

În pământul tău cald voi închide-un descântec,

Te voi face să crezi că-n afară de noi

Nu-i nimic important, decât floarea din pântec.

Liliana Trif Ioan Grigoraș

\* poezia cu numărul 900 semnată Liliana Trif Ioan Grigoraș